b"\n_START_ARTICLE_\nMichel-Eug\xc3\xa8ne Chevreul\n_START_SECTION_\n\xc5\xbdivljenjepis\n_START_PARAGRAPH_\nChevreul je bil rojen v Angersu, kjer so bili njegov o\xc4\x8de, stari o\xc4\x8de in prastric zdravniki in kirurgi. Pri sedemnajstih letih je od\xc5\xa1el v Pariz v kemijski laboratorij farmacevta in kemika L. N. Vauquelina, zatem pa je postal njegov asistent v Narodnem muzeju naravne zgodovine (Mus\xc3\xa9um National d'Histoire Naturelle) v Jardin des Plantes. Leta 1813 je bil imenovan za profesorja kemije na Lyc\xc3\xa9e Charlemagne, potem pa je prevzel mesto direktorja v tovarni tapiserij Manufacture des Gobelins, kjer je raziskoval barvne kontraste. Leta 1839 je svoje raziskave objavil v knjigi Zakonitosti simultanega kontrasta barv (De la loi du contraste simultan\xc3\xa9 des couleurs). Leta 1826 je postal \xc4\x8dlan Francoske akademije znanosti in angle\xc5\xa1ke Kraljeve dru\xc5\xbebe, ki mu je leta 1857 podelila Copleyevo medaljo za znanstveno delo._NEWLINE_Leta 1830 je nasledil svojega u\xc4\x8ditelja Vauquelina kot profesor organske kemije in direktor Narodnega muzeja. Polo\xc5\xbeaju direktorja se je po triintridesetih letih slu\xc5\xbebe odrekel, profesuro pa je obdr\xc5\xbeal. Njegov 100. rojstni dan leta 1886 so praznovali kot narodni praznik in skovali posebno zlato medaljo. \xc4\x8cestitke je prejel od mnogih dr\xc5\xbeavnikov monarhov, med katerimi je bila tudi angle\xc5\xa1ka kraljica Viktorija._NEWLINE_Malo pred smrtjo je za\xc4\x8del \xc5\xa1tudirati vplive staranja na \xc4\x8dlove\xc5\xa1ko telo in postal eden od pionirjev gerontologije. Ko je pri 102 letih umrl, so ga po\xc4\x8dastili s slovesnim pogrebom, leta 1901 pa so mu v Jardin des Plantes postavili spomenik.\n_START_SECTION_\nZnanstveno delo\n_START_PARAGRAPH_\nChevreul se je ukvarjal z ve\xc4\x8d podro\xc4\x8dji kemije, najbolj znan pa je po raziskavah \xc5\xbeivalskih ma\xc5\xa1\xc4\x8dob, ki jih je objavil leta 1823 v delu Raziskave ma\xc5\xa1\xc4\x8dob \xc5\xbeivalskega porekla (Recherches sur les corps gras d'origine animale). Odkril je kemijsko sestavo mila, stearina, bele snovi, ki jo je na\xc5\xa1el v skoraj vseh trdnih \xc5\xbeivalskih in rastlinskih ma\xc5\xa1\xc4\x8dobah, in oleina, ki je sestavni del vseh teko\xc4\x8dih ma\xc5\xa1\xc4\x8dob. Izoliral je stearinsko in oleinsko kislino in ju poimenoval. Njegove raziskave so pripomogle tudi k izbolj\xc5\xa1avam postopkov za izdelavo sve\xc4\x8d._NEWLINE_Bil je odlo\xc4\x8den nasprotnik vseh oblik \xc5\xa1arlatanstva in popoln skeptik glede\xc2\xa0\xc2\xbbznanstvenih\xc2\xab\xc2\xa0psihi\xc4\x8dnih raziskav oziroma spiritualizma, ki se je za\xc4\x8del \xc5\xa1iriti v njegovem \xc4\x8dasu._NEWLINE_Pomembno vlogo je igral tudi v svetu umetnosti. Po imenovanju za direktorja barvarn v tovarni tapiserij, je dobival \xc5\xa1tevilne prito\xc5\xbebe zaradi kakovosti barvil, ki so se uporabljala. Najve\xc4\x8d prito\xc5\xbeb je bilo zaradi \xc4\x8drnih barv, ki so ob modrih barvah izgledale popolnoma druga\xc4\x8de kot bi morale. Ugotovil je, da je preja spremenila barvo samo navidezno zaradi vpliva barve sosednje preje. Pojav se imenuje simultani kontrast. Podoben pojav se po njem imenuje Chevreulova iluzija."